मुलुकको अर्थतन्त्रमा वैदेशिक रोजगारबाट प्राप्त विप्रेषण आयले ठूलो भरथेग गरेको छ । कुल गार्हस्थ उत्पादनको ३० प्रतिशतको हाराहारीमा योगदान गर्ने यस क्षेत्रलाई सुरक्षित, मर्यादित र व्यवस्थित गर्नमा भने सरकार उदासिन छ । अदक्ष र अर्धदक्ष नेपाली विदेशी भूमिमा जोखिमपूर्ण काममा सस्तोमा श्रम बेच्न बाध्य छन् । तालिम दिई दक्ष जनशक्ति आपूर्ति गर्नसकेमा पनि निश्चय नै तिनीहरूले तुलनात्मक रूपमा सहज काम र बढी पारिश्रमिक पाउने थिए तर सरोकारवाला निकाय यसप्रति लापरबाही देखिन्छ भने स्वयं कामदारहरूमा पनि सचेतनाको अभाव छ ।
